                                                                                                                                                                       
Dôvodová správa
Všeobecná časť

Vláda Slovenskej republiky uznesením č. 660 z  31. júla 2006 schválila Programové vyhlásenie vlády Slovenskej republiky (ďalej len „PVV SR“). Z textu schváleného PVV SR vyplýva, že vláda SR má ambíciu vypracovať strategický dokument „Národohospodárska stratégia SR do roku 2020 s výhľadom do roku 2030“, ktorého cieľom je zabezpečiť maximálny ekonomický rast v podmienkach trvalo udržateľného rozvoja. 
Za Slovenskú republiku spracováva Ministerstvo hospodárstva SR priemyselnú politiku, ktorá je súčasťou hospodárskej politiky a národohospodárskej stratégie. V rámci rezortu Ministerstva hospodárstva SR je cieľom zachovať a ďalej rozvíjať konkurencieschopný a efektívne vyrábajúci potenciál priemyselnej výroby, energetiky, ako aj potenciál cestovného ruchu a ďalších vybraných služieb v podmienkach trvalo udržateľného rozvoja, a tak účinne prispievať k zvyšovaniu ekonomickej výkonnosti Slovenska ako celku a k znižovaniu disparít ekonomickej výkonnosti v regiónoch SR. 
[bookmark: 000]Na základe vzájomných konzultácií Ministerstvo pôdohospodárstva SR, Ministerstvo výstavby a regionálneho rozvoja SR a Ministerstvo práce, sociálnych vecí a rodiny SR požaduje, aby Ministerstvo hospodárstva SR podporovalo podnikateľov z odvetvia potravinárskeho priemyslu a priemyslu stavebných výrobkov, ktorí sú pri súčasnej úprave zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov vylúčení z kompetencie Ministerstva hospodárstva SR. V súčasnosti za rozvoj potravinárskeho priemyslu a priemyslu stavebných výrobkov zodpovedá podľa § 9 ods. 1 písm. j) a § 10 písm. c) zákona č. 575/2001 Z. z. Ministerstvo pôdohospodárstva SR a Ministerstvo výstavby a regionálneho rozvoja SR. 
Vláda Slovenskej republiky uznesením č. 837 z 8. októbra 2006 k zdôvodneniu a návrhu na vytvorenie Operačného programu pre Ministerstvo hospodárstva SR na roky 2007 - 2013 určila Ministerstvo hospodárstva SR ako riadiaci orgán  pre operačný program Konkurencieschopnosť a hospodársky rast.
Ministerstvo pôdohospodárstva SR, Ministerstvo výstavby a regionálneho rozvoja SR a Ministerstvo práce, sociálnych vecí a rodiny SR pokladá za racionálnejšie podporovať malých a stredných podnikateľov z jedného ministerstva, čo je v rozpore so znením § 6 písm. a) zákona č. 575/2001 Z. z., podľa ktorého je Ministerstvo hospodárstva SR ústredným orgánom štátnej správy pre priemysel s výnimkou potravinárstva a stavebných výrobkov. Úpravou § 6 písm. e) a f) sa dosiahne, že podpora malých a stredných podnikateľov a podpora podnikateľského prostredia je v kompetencii Ministerstva hospodárstva SR, vrátane potravinárstva a priemyslu stavebných výrobkov.  Návrh na doplnenie ustanovenia § 6 písm. e) a f) odstráni pochybnosti vo väzbe na § 6 písm. a) zákona. 
Potreba na zmenu a doplnenie § 6 písm. g) a § 7 vyplýva zo skutočného stavu výkonu kompetencií Ministerstva hospodárstva SR a Ministerstva financií SR. 
Schválenie zákona nebude mať nijaké dôsledky na štátny rozpočet, ani na iné verejné rozpočty, pretože sa nezasahuje do existujúcej štruktúry orgánov verejnej správy. 

Zákon nebude mať vplyv na zamestnanosť, životné prostredie.
Návrh zákona je v súlade s Ústavou Slovenskej republiky i s medzinárodnými záväzkami Slovenskej republiky ako vyplývajú z medzinárodných zmlúv, ktorými je Slovenská republika viazaná.





DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1. Predkladateľ právneho predpisu: Vláda Slovenskej republiky

2. Názov návrhu právneho predpisu: Návrh zákona, ktorým sa mení a dopĺňa zákon         č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov

3. Problematika návrhu právneho predpisu:
a) nie je upravená v práve Európskych spoločenstiev,
b) nie je upravená v práve Európskej únie,	
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

Vzhľadom na vnútroštátny charakter návrhu právneho predpisu je bezpredmetné sa vyjadrovať k bodom 4., 5. a 6. doložky zlučiteľnosti.



Doložka
finančných, ekonomických, environmentálnych vplyvov a vplyvov na zamestnanosť 
a na podnikateľské prostredie


a) Schválenie predkladaného návrhu zákona nepredpokladá dopad na štátny rozpočet, rozpočty obcí alebo rozpočty vyšších územných celkov. 
      
b) Schválenie predloženého návrhu zákona nebude mať finančný dopad na obyvateľov, hospodárenie podnikateľskej sféry a iných právnických osôb.

c) Predkladaný návrh zákona nebude mať dopady na životné prostredie.

d) Predkladaný návrh zákona nebude mať dopad na tvorbu pracovných miest. 

e) Predkladaný návrh zákona bude mať pozitívny vplyv na rozvoj malého a stredného podnikania, pretože umožní čerpanie dotácií z Ministerstva hospodárstva SR vo všetkých oblastiach priemyslu. 



Osobitná časť 

K čl. I 

K bodom 1 a 2 (§ 6 písm. e) a f))

Podľa § 35 ods. 6 medzi spoločné úlohy všetkých ministerstiev patrí zabezpečovanie realizácie pomoci poskytovanej Európskou úniou v rozsahu svojej pôsobnosti. Podľa § 6 písm. a) Ministerstvo hospodárstva SR má kompetenciu v celom priemysle s výnimkou potravinárstva a stavebných výrobkov. Ak by táto výnimka platila vo všeobecnosti, Ministerstvo hospodárstva SR ako riadiaci orgán pre poskytovanie dotácií by nemohlo poskytovať dotácie do týchto odvetví priemyslu. Preto sa navrhuje do ustanovení § 6 písm. e) a f) doplniť, že podpora malého podnikania a stredného podnikania a podpora podnikateľského prostredia vo všeobecnosti v kompetencii Ministerstva hospodárstva SR sa vzťahuje aj na potravinárstvo a výrobu stavebných výrobkov.


K bodu 3 (§ 6 písm. g))

	Ministerstvo hospodárstva SR je ústredným orgánom štátnej správy pre ochranu spotrebiteľa. Dlhoročným výkonom právomoci v ochrane spotrebiteľa sa ustálil stav, že Slovenská obchodná inšpekcia ako orgán štátnej správy pre kontrolu vnútorného trhu vo veciach ochrany spotrebiteľa nevykonáva dozor nad poisťovníctvom, bankovými službami a finančnými službami vo všeobecnosti. Preto sa táto kompetencia prenáša na Ministerstvo financií SR.


K bodom 4 a 5 (§ 7 ods. 1 a 2)

	Upresnenie znenia § 7 vyplýva z reálneho stavu kompetencií Ministerstva financií SR upravených osobitnými zákonmi. Jednotlivé kompetencie Ministerstva financií SR vyplývajú najmä zo zákona č. 523/2004 Z. z. o rozpočtových pravidlách verejnej správy v znení neskorších predpisov, zo zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov, zo zákona č. 431/2002 Z. z. o účtovníctve v znení neskorších predpisov, zo zákona Národnej rady Slovenskej republiky    č. 202/1995 Z. z. Devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov, zo zákona č. 80/1997 Z. z. o Exportno-importnej banke Slovenskej republiky, zo zákona č. 461/2003 Z. z. o sociálnom poistení v znení neskorších predpisov, zo zákona Slovenskej národnej rady č. 310/1992 Zb. o stavebnom sporení v znení neskorších predpisov a zo zákona č. 258/2001 Z. z. o spotrebiteľských úveroch a o zmene a doplnení zákona Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov.






K čl. II

Účinnosť zákona sa navrhuje vzhľadom na predpokladané trvanie legislatívneho procesu od 1. októbra 2007.




Bratislava  2. mája 2007  





Robert Fico
predseda vlády Slovenskej republiky






Ľubomír Jahnátek
minister hospodárstva Slovenskej republiky

